Tagasiside AS Hoolekandeteenused Ida-Virumaa teenusüksuste eskiisidele/eelprojektidele.

Kuna teenusüksuste asukohad Vahtra 18 ja Madise 20 on TAT-iga kinnitatud asukohad, siis loeme Lisa 1 punkti 3.9.1, mis nõuab eskiisiga situatsiooniplaani koos ühissõidukipeatuse ja lähimate teenuse osutamise kohtade kauguste ja paiknemisega esitamist, täidetuks.
Esitatud eskiiside/eelprojektide põhjal vastavad rajatavad hooned kavandatud teenuskohtade arvu, peresarnaste rühmade, magamistubade, elutuba-köökide, majapidamisruumide, abi- ja laoruumide, haljastuse ning ligipääsetavuse põhilahenduse osas Lisa 1 nõuetele. 
Lõplikku vastavust ei saa hinnata parkimise, kliimakindluse hindamise, jahutusmeetmete, generaatori ühendamise võimaluse, lukustatud ravimikappide ning lamamisraamil pesemise võimaluse osas.  
Sellest tulenevalt: 
· Palun selgitada Vahtra 18 parkimiskorraldust. Seletuskirjas on öeldud, et luuakse neli parkimiskohta, kuid asendiplaanil on ka krundi kahes ääres parkimiskohad. Kas need on ka osa projektist ja plaanis luua EL-i vahenditest?
· Palume silmas pidada, et hoone ja kinnistu kavandamisel tuleb arvestada kliimamuutuste kohanemismeetmetega, lähtudes kliimakindluse hindamisest. Hoone projekteerimisel tuleb arvestada jahutusmeetmete (nii passiivsete kui aktiivsete) lisamise vajadusega, arvestades esinevaid kuumalaineid.  
· Palume tagada, et iga üksus varustatakse lukustatud ravimikapiga. 
· Iga hoone vähemalt ühes pesuruumis peab olema loodud pesemisvõimalus lamamisraamil. Seletuskirjades on kirjeldatud dušitooli kasutamist ning mainitud majapidamisruumis raami hoiustamist, kuid täit selgust esitatud materjalidest ei saa. Seega palume tagada, et iga hoone vähemalt ühes pesuruumis on lamamisraamil pesemise võimalus. 
· Kriisivalmiduse tagamiseks tuleb luua generaatorite ühendamise võimalus, et voolukatkestuste korral tagada hädavajalike süsteemide toimimine. Hetkel seda ei tuvastanud materjalidest, kuid kuna elluviija kinnitas juba, et see nõue on hankedokumentides kirjeldatud, siis loeme selle nõude täidetuks.
Seletuskirjad viitavad 29.05.2018 määrusele nr 28, kuid Lisas 1 on hetkeks juba vananenud info. Määrus 28 on tunnistatud kehtetuks ja selle asemel tuleb lähtuda taristuministri määrusest nr 58 „Nõuded ehitise ligipääsetavusele“, mis jõustus 1. augustil 2026. Samas silmas pidada, et uue määruse nõudeid kohaldatakse kolme või enama korteriga elamutele, välja arvatud ridaelamud, mille ehitusloa taotlus või ehitusteatis on esitatud alates 1. jaanuarist 2027. a. Juhime ka tähelepanu, et Vahtra 18 seletuskirjas on kirjas, et hoone ehitatakse ametlikult kortermajana EHRi kood järgi (kood 11222), aga asendiplaanil on märgitud kasutusotstarbeks 11319 Erihooldekodu.
Uue määrusega seoses jäi silma, et seletuskirjades on inva-WC ukse sisekülje lisakäepide määratud pikkusega 400–600 mm ja kõrgusega 850–950 mm.  Määrus nr 58 nõuab pikkust vähemalt 600 mm ning paigalduskõrgust 750–850 mm. WC külgruum ja pöördering ka kindlasti üle vaadata, et vastaks nõuetele.
